रेलवे में अब विद्युतीकरण पर होगा कार्य
उत्तरपश्चिम रेलवे पर दोहरीकरण तथा विद्युतीकरण का कार्य बड़े स्तर पर चल रहा है, जिससे राजस्थान को काफी लाभ होगा। वर्ष 2016 में पूरे देश में लगभग छह हजार किलोमीटर लाइनों का विद्युतीकरण किया जाएगा जिसमें से 25 प्रतिशत कार्य उत्तर पश्चिम रेलवे जोन में होगा। यह कहना है रेलवे बोर्ड चेयरमैन आर.के.मित्तल का।
डीआरएम ऑफिस में नए कंट्रोल रूम के शिलान्यास कार्यक्रम में आए मित्तल ने पत्रकारों से बातचीत के दौरान रेल बजट 2016 के लिए रेल मंत्रालय द्वारा मांगे गए सुझावों के बारे में कहा कि सुझाव मांगे है तो उन पर कार्य भी होगा, हो सकता है सभी सुझावों पर काम हो सके। लेकिन नए सुझाव मिलने से रेलवे को कार्य करने की एक दिशा मिलेगी। देश के अन्य क्षेत्रों की अपेक्षा सीमावर्ती इलाकों में रेलवे सुविधाएं कम होने की बात पर मित्तल ने कहा कि विकास आवश्यकता और मांग के संतुलन के हिसाब से होता है। राजस्थान में अभी तक विद्युतीकरण नहीं होने के बारे में उन्होंने कहा कि राजस्थान ही नहीं पूरे देशभर के वंचित क्षेत्रों में विकास किया जा रहा है। बीकानेर में विद्युत लोको शैड स्थापित करने के बारे में उन्होंने बताया कि जैसे-जैसे विद्युतीकरण होगा, मेंटेनेंस की जरूरत पड़ने पर इसे स्थापित किया जा सकता है। को पायलेट्स की कमी को उन्होंने को सिरे से खारिज करते हुए उन्होंने कहा यदि ऐसा होता तो रेलगाडि़यां नहीं चलती। रेलवे स्टॉफ के व्यवहार के सवाल पर उन्होंने कहा कि सभी कर्मचारियों का व्यवहार खराब है ऐसा कहा नहीं जा सकता। लेकिन फिर भी रेलवे कर्मचारियों को यात्रियों के साथ अच्छा व्यवहार करने की हिदायत दी जाएगी।
बीकानेर रेलवे स्टेशन का निरीक्षण करते रेलवे बोर्ड के अध्यक्ष आर.के.मित्तल रेलवे अधिकारी।
बीकानेर स्टेशन का किया निरीक्षण
रेलवेबोर्ड अध्यक्ष आर.के.मित्तल ने बीकानेर रेलवे स्टेशन का निरीक्षण किया तथा यहां यात्री सुविधाओं की जानकारी ली। उन्होंने बीकानेर प्रथम द्वार परिसर में और अधिक यात्री सुविधाएं उपलब्ध करवाने एवं इसके सौन्दर्यीकरण करने के निर्देश दिए। रेलवे बोर्ड अध्यक्ष ने बीकानेर मंडल पर यात्री सुविधाओं के विकास के संबंध में सांसद अर्जुनराम शर्मा से भी वार्ता की।
कंट्रोलरूम का शिलान्यास
डीआरएमऑफिस में बनने वाले नए कंट्रोल रूम का शिलान्यास रेलवे बोर्ड अध्यक्ष आर.के.मित्तल ने किया। लगभग चार करोड़ रुपए की लागत से बनने वाले इस कंट्रोल रूम में कुल 27 रूम होंगे। जिनमें यातायात नियंत्रक के छह, विद्युतकर्षण नियंत्रक के तीन, इंजीनियरिंग-केरिज एवं वैगन-वाणिज्य नियंत्रक-एकीकृत पावर नियंत्रण कार्यालय, रेलवे सुरक्षा बल के एक-एक कार्यालय कक्ष सम्मिलित है। वर्तमान में एक मंजिल भवन का निर्माण किया जाएगा लेकिन भविष्य में इस पर दो ओर मंजिल निर्माण हो सकेगा। यह भवन आरसीसी कॉलम एवं बीम की फ्रेम संरचना पर आधारित एवं भूकंप रोघी होगा। इस अवसर पर उत्तर पश्चिम रेलवे के महाप्रबंधक आर.के.मित्तल, मंडल रेल प्रबंधक राजीव सक्सेना, अपर मंडल रेल प्रबंधक जी.एस.भावरिया, वरिष्ठ मंडल वाणिज्य प्रबंधक सी.आर.कुमावत, वरिष्ठ मंडल अभियंता एन.के.शर्मा आदि उपस्थित थे।
गुरुवार को बीकानेर आए रेलवे बोर्ड अध्यक्ष ए.के.मित्तल से मिलकर बीकानेर के जागरूक लोगों ने के रेलवे के विकास की बात उठाई। रेलवे सलाहकार हाजी जिया उर रहमान आरिफ एवं डीआरयूसीसी सदस्य रवि पुरोहित ने बताया कि बीकानेर आज भी अजमेर, पुष्कर उदयपुर से रेल मार्ग से नहीं जुडे पाया है, जिससे यात्रियों को परेशानियों का सामना करना पड़ रहा है। उन्होंने बीकानेर से फुलेरा होते हुए अजमेर, भीलवाड़ा, चित्तौडगढ होते हुए उदयपुर तक ट्रेन चलाने, बीकानेर से रतनगढ़, चूरू, सादुलपुर, रेवाड़ी तक विद्युतीकरण कार्य करने, बीकानेर-हरिद्वार वाया दिल्ली स्पेशल ट्रेन को नियमित कर सप्ताह में तीन चलाने, बीकानेर-जयपुर इंटरसिटी एक्सप्रेस को मेड़ता बाईपास तक चलाने तथा बीकानेर स्टेशन के प्रथम एंट्री के सरक्यूलेटिंग एरिया का विकास लालगढ़ रेलवे स्टेशन के विकास करने की मांग की। बीकानेर (स्मार्ट सिटी) मंच के अध्यक्ष रईस अली ने बीकानेर में लोको शैड बनाने, सूरतगढ़ में डीजल मल्टीपल शैड यूनिट स्थापित करने, बीकानेर के लालगढ़ क्षेत्र में वाशिंग लाइन बनाने, बीकानेर वर्कशॉप में कोचिंग का कार्य देने आदि मांग की।
hin_Deva hin_Deva hin_Deva mai_Deva hin_Deva hin_Deva bho_Deva hin_Deva hin_Deva